P6_TA(2007)0053

Raport anual al BEI (2005)

Rezoluţia Parlamentului European privind raportul anual al BEI pentru 2005 (2006/2269(INI))

Parlamentul European,

- având în vedere articolele 266 şi 267 din Tratatul CE, de instituire a Băncii Europene de Investiţii (BEI), şi Protocolul privind statutul Băncii Europene de Investiţii anexat la Tratat,

- având în vedere raportul de activitate al grupului BEI pentru 2005, Planul operaţional al acestuia pentru perioada 2006-2008, Raportul anual al Fondului European de Investiţii (FEI) pentru 2005, rapoartele anuale ale Comitetului de audit pe 2005 şi răspunsul Comitetului executiv, Raportul general pentru 2005 privind evaluarea operaţiunilor şi audierea preşedintelui BEI în cadrul comisiei parlamentare competente la 20 iunie 2005,

- având în vedere Acţiunea Europeană pentru Creştere, adoptată prin concluziile Preşedinţiei ca urmare a Consiliului European de la Bruxelles din 12 şi 13 decembrie 2003,

- având în vedere rezoluţia sa din 8 martie 2005 privind raportul de activitate pentru 2003 al Băncii Europene de Investiţii [1] şi rezoluţia sa din 4 aprilie 2006 privind situaţia economiei europene: raport preliminar privind orientările generale ale politicii economice pentru 2006 [2],

- având în vedere raportul de mediu al BEI pentru 2004,

- având în vedere publicaţia BEI, Evaluarea socială a proiectelor realizate în afara Uniunii Europene: abordarea Băncii Europene de Investiţii, din 2 octombrie 2006,

- având în vedere Convenţia privind accesul la informaţie, participarea publicului la luarea deciziei şi accesul la justiţie în probleme de mediu (Convenţia de la Aarhus), conform căreia Comunitatea s-a angajat să garanteze "drepturile de acces la informaţii, participarea publicului la luarea deciziei şi accesul la justiţie în probleme de mediu",

- având în vedere articolul 112 alineatul (2) şi articolul 45 din Regulamentul său de procedură,

- având în vedere raportul Comisiei pentru afaceri economice şi monetare (A6-0011/2007),

A. întrucât BEI este o bancă publică, cu dimensiune politică, instituită în temeiul Tratatului CE drept principala instituţie financiară însărcinată pentru realizarea obiectivelor UE,

B. întrucât potenţialul de creştere al economiei europene continuă să fie destul de redus, la aproximativ 2%, mult mai redus decât cel realizat de alte regiuni ale lumii, şi este insuficient pentru a oferi locuri de muncă unui număr de peste 12 milioane de cetăţeni europeni aflaţi în şomaj şi în vederea dezvoltării unei Europe extinse,

C. întrucât BEI a acordat, în 2005, împrumuturi în valoare de 47400 milioane EUR, din care 42300 milioane EUR au fost alocaţi statelor membre, 2000 milioane EUR statelor aderente şi 3100 milioane EUR ţărilor asociate, şi întrucât aproximativ 9000 milioane EUR au fost distribuiţi cu ajutorul băncilor intermediare,

D. întrucât, din împrumuturile acordate de Grupul BEI, 34000 milioane EUR au fost alocaţi coeziunii economice şi sociale, 10700 milioane EUR iniţiativei Inovaţie 2010, 12300 milioane EUR protecţiei mediului, 8200 milioane EUR dezvoltării reţelelor transeuropene, 4200 milioane EUR susţinerii întreprinderilor mici şi mijlocii (IMM-uri), 3600 milioane EUR drept contribuţie la politica europeană de cooperare externă şi de asistenţă pentru dezvoltare, 400 milioane EUR fondurilor de capital de risc şi 1700 milioane EUR garanţiilor pentru IMM-uri,

E. întrucât Comunicarea Comisiei "Orientări integrate pentru creştere şi forţă de muncă" (2005-2008) (COM(2005)0141) pune accentul pe necesitatea promovării unei culturi mai puternic antreprenorială şi pe crearea de noi întreprinderi şi întrucât o modalitate de realizare a acestor obiective este îmbunătăţirea accesului IMM-urilor la finanţare,

F. întrucât IMM-urile din cadrul Uniunii, care totalizează aproape 23 milioane, ceea ce înseamnă jumătate din întreaga economie a UE, şi care angajează două treimi din lucrătorii europeni, joacă un rol important în coeziunea economică şi socială,

G. întrucât este necesară o nouă politică energetică europeană pentru a face faţă preţurilor ridicate ale energiei, pentru a garanta siguranţa aprovizionării şi pentru a pune capăt schimbărilor climatice,

1. felicită BEI pentru raportul său de activitate pe 2005, pentru transparenţa mărită faţă de public şi pentru îmbunătăţirea sistemelor sale de control; încurajează BEI să îşi continue activitatea în dezvoltarea economiei europene;

Strategie şi activităţi

2. salută asumarea, de către BEI, a obiectivelor Strategiei de la Lisabona privind creşterea şi ocuparea forţei de muncă şi schimbările pe care le-a efectuat BEI în activitatea sa pentru a atinge aceste obiective; consideră că trebuie să se pună problema caracterului suficient sau nu al resurselor BEI pentru realizarea acestor obiective;

3. constată că, în noua strategie BEI, adoptată în 2005, încurajarea coeziunii economice şi sociale în cadrul Uniunii Europene a continuat să fie principalul obiectiv al BEI; prin urmare, solicită ca activitatea BEI din acest domeniu să se concentreze pe regiunile cel mai puţin dezvoltate;

4. îndeamnă BEI, referitor la iniţiativa Inovaţia 2010, să finanţeze proiecte care au legătură directă cu inovaţia; privind educaţia şi formarea profesională, solicită ca obiectivul politicii Uniunii Europene de a deveni o societate bazată pe cunoaştere să fie pe deplin sprijinit, punându-se accent în special pe proiectele educaţionale legate de inovaţie, atât din învăţământul superior, cât şi din cel elementar, pentru a îmbunătăţi potenţialul uman al Europei; susţine BEI în eforturile de a include regiunile mai puţin dezvoltate în economia bazată pe cunoaştere;

5. felicită BEI pentru faptul că şi-a atins obiectivul de a acorda între 30 şi 35 % din împrumuturile sale individuale din cadrul UE proiectelor menite să protejeze sau să îmbunătăţească mediul natural sau urban; observă că, din totalul împrumuturilor din cadrul Uniunii Europene, 60 % au fost acordate în domeniul mediului urban (transport public şi reînnoire urbană), în timp ce doar 20 % au fost destinate cercetării eficienţei energetice şi dezvoltării de forme regenerabile de energie; îndeamnă BEI, prin urmare, să distribuie mai coerent fondurile pentru protecţia mediului;

6. salută intenţia BEI de a elabora un nou plan de acţiune în domeniul energiei, care să includă noile obiective energetice ale UE; invită BEI să adopte obiective de finanţare mai ambiţioase, atât pentru formele regenerabile de energie, cât şi pentru programele de îmbunătăţire a eficienţei energetice, în special în noile state membre şi în sectorul IMM-urilor, unde există posibilităţi mai mari de îmbunătăţire;

7. felicită BEI pentru rolul său de catalizator financiar, în special în legătură cu împrumuturile acordate pentru susţinerea parteneriatelor public-privat pentru promovarea participării sectorului privat la finanţarea reţelelor transeuropene; solicită dezvoltarea unui instrument de garantare al UE îndeosebi pentru proiectele legate de reţelele transeuropene de transport (TEN-T), care să acopere riscul ca venitul să se situeze sub nivelurile aşteptate în faza iniţială de exploatare; subliniază importanţa sporirii dimensiunii reţelelor energetice către şi între statele membre ale UE, pentru a facilita crearea pieţei interne pentru aprovizionare şi distribuţie de energie;

8. consideră că activităţile BEI trebuie să reflecte nevoile unei Uniuni Europene extinse; subliniază că BEI nu are o delegaţie permanentă în regiunea Mării Baltice, care să acopere statele baltice, Danemarca, Finlanda, Suedia şi ţările din Asociaţia Europeană a Liberului Schimb care fac parte din Spaţiul Economic European (AELS/SEE);

9. solicită o mai mare coerenţă în mandatul extern al BEI, cu privire atât la un volum suficient de fonduri pentru întreaga perioadă a noului mandat, cât şi la distribuţia lor pe zone geografice; subliniază că împrumuturile acordate Americii Latine sunt insuficiente, reprezentând doar 2,5 % din valoarea totală a împrumuturilor destinate proiectelor din afara Uniunii Europene; salută noua iniţiativă constând în combinarea împrumuturilor BEI cu ajutoarele acordate de UE, pentru proiectele de infrastructură regională din Africa, precum şi alte iniţiative de susţinere a unei agende africane de dezvoltare, care trebuie definită pe baza criteriilor de durabilitate, în termeni de mediu, sociali şi economici; îndeamnă BEI ca, prin utilizarea concomitentă a împrumuturilor globale pentru ţările mediteraneene partenere, să pună în aplicare o asistenţă tehnică pentru a ajuta la dezvoltarea şi reforma sectorului financiar local;

10. felicită Consiliul Guvernatorilor din cadrul BEI, care, în 2005, a inclus în cele cinci obiective prioritare ale sale sprijinul acordat IMM-urilor; susţine BEI în eforturile de a dezvolta instrumente financiare adecvate nevoilor IMM-urilor, astfel încât împrumuturile globale acordate IMM-urilor să reprezinte peste 50 % din împrumuturile globale totale acordate anual;

Metode de acţiune

11. salută cooperarea mai strânsă cu Comisia în cadrul noilor programe menite să crească eficienţa cheltuielilor datorită experienţei acumulate de BEI, în special programul de Asistenţă Comună pentru susţinerea proiectelor în regiunile europene (JASPERS);

12. subliniază că o gamă întreagă de noi instrumente financiare gestionate de BEI şi de Fondul European de Investiţii (FEI) vor avea un efect multiplicator asupra ajutorului nerambursabil şi este încântat că iniţiativa pentru Resurse europene comune pentru înterprinderi mici şi mijlocii (JEREMIE) a devenit operaţională, deoarece ar putea produce un efect multiplicator de până la zece ori mai mare decât bugetul Fondurilor Structurale prin funcţionarea FEI, menit să transforme subvenţiile într-o gamă de produse financiare destinate IMM-urilor;

13. consideră că noile modalităţi de cooperare şi de finanţare trebuie evaluate cu atenţie în vederea corectării eventualelor obstacole administrative pe care acestea le-ar putea conţine;

14. reaminteşte Băncii Europene de Investiţii că împrumuturile ei nu trebuie să fie un substitut, în condiţii mai avantajoase pentru instituţiile financiare intermediare, pentru împrumuturi care ar fi fost oricum acordate de sectorul privat;

15. invită Curtea de Conturi Europeană să se asigure că garanţiile care implică resursele bugetare ale UE şi condiţiile care guvernează împrumuturile acordate de BEI nu permit anumitor părţi privilegiate să beneficieze indirect de o asistenţă financiară necuvenită, în condiţiile în care ar putea obţine finanţare pe piaţă;

16. invită BEI să realizeze un studiu detaliat privind contribuţia reală a investiţiilor BEI la dezvoltarea regională, după ce au fost analizate, de asemenea, efectele politicilor UE, şi să introducă indicatori adecvaţi, conform recomandării propriului său departament de evaluare a opraţiunilor;

17. recomandă ca BEI să sporească în continuare posibilităţile de acces la finanţarea pe care o acordă, în special IMM-urilor, prin creşterea numărului de instituţii financiare care dispun de o expertiză şi de capacitate de acordare a împrumuturilor adecvate pentru susţinerea priorităţilor UE şi care acţionează ca intermediari în fiecare ţară, ceea ce, în acelaşi timp, ar îmbunătăţi condiţiile pentru beneficiarii finali;

18. recomandă ca, în următorul său raport anual, BEI să sublinieze, mai ales, relaţia sa cu băncile care, la nivel naţional, sunt specializate în acordarea de împrumuturi IMM-urilor şi reaminteşte faptul că buna cooperare între BEI şi băncile respective nu poate decât să fie în avantajul IMM-urilor;

19. consideră că, în avantajul IMM-urilor, ar trebui încurajată combinarea fondurilor alocate de BEI cu ajutorul de stat autorizat;

Transparenţă şi performanţă

20. invită BEI să îşi expună mai clar criteriile de evaluare aplicate în selecţia proiectelor finanţate şi să prezinte o evaluare a operaţiunilor sale din punctul de vedere al creşterii economice şi al ocupării forţei de muncă; recomandă ca BEI să publice informaţiile despre proiectele de investiţii în care este implicată, pentru a încuraja investitorii privaţi să participe la posibila finanţare a acestor proiecte;

21. recomandă ca BEI să specifice criterii mai exacte care să guverneze alocarea finală a împrumuturilor sale globale; invită BEI să stabilească o procedură transparentă pentru determinarea şi evaluarea modului în care împrumuturile au fost utilizate de către băncile intermediare, în special pentru a confirma dacă întradevăr calitatea împrumuturilor BEI constituie un profit pentru utilizatorii finali;

22. invită BEI să se asigure că standardele sale operaţionale sunt în conformitate cu standardele internaţionale şi cu cele mai bune practici; şi să instituie un mecanism transparent de participare care să implice organizaţiile societăţii civile şi alte părţi interesate în formularea standardelor sociale consolidate ale BEI;

23. invită BEI să înfiinţeze un nou cadru de mediu, bazat pe standarde minime clare, obligatorii şi aplicabile, care ar oferi BEI oportunitatea de a-şi clarifica valorile şi standardele pentru toţi factorii interesaţi, inclusiv pentru comunităţile locale;

24. felicită BEI pentru dezvoltarea sistemului său de control în scopul de a acorda mai multă importanţă evaluării posterioare a operaţiunilor; salută publicarea unui rezumat al evaluărilor efectuate de departamentul de evaluare a operaţiunilor; reiterează solicitarea de la punctul 14 din rezoluţia din 22 aprilie 2004 privind raportul de activitate pentru 2002 al Băncii Europene de Investiţii [3] ca BEI să prezinte informaţii cu privire la proiectele eşuate, pentru a învăţa din aceste eşecuri;

25. constată intenţia BEI de a se asocia în mod voluntar la instituirea unei rate internaţionale de solvabilitate (Basel II); invită BEI să comunice metodologia aplicată şi componentele acestei rate; solicită realizarea unui studiu privind modul de supervizare a aplicării acestei rate;

26. salută accentul pus de BEI pe transparenţă, prezentat în noua sa Politică de dezvăluire a informaţiilor din 28 martie 2006;

27. îndeamnă BEI să continue îmbunătăţirea politicii sale de comunicare; solicită traducerea conţinutului principal al site-ului BEI în toate limbile UE;

28. invită BEI să continue să prezinte Parlamentului şi publicului un rezumat anual al măsurilor luate pentru a-şi îmbunătăţi performanţa, în conformitate cu rezoluţiile precedente ale Parlamentului;

*

* *

29. încredinţează Preşedintelui sarcina de a transmite prezenta rezoluţie Consiliului, Comisiei şi Băncii Europene de Investiţii.

[1] JO C 320 E, 15.12.2005, p. 66.

[2] JO C 293 E, 2.12.2006, p. 163.

[3] JO C 104 E, 30.4.2004, p.1019.

--------------------------------------------------